*Tämä artikkeli käsittelee Italian kaupunkia. Sanan muita merkityksiä on täsmennyssivulla.*

  

  

  

  

  

  

  

  

**Parma** on kaupunki Parman maakunnassa Emilia-Romagnan alueella Pohjois-Italiassa. Kaupungissa oli noin 196 000 asukasta vuoden 2017 arvioissa. Kaupunkialueella väestöä on noin 402 000*lähde?*.

Maantieto
---------

Parma sijaitsee Bolognasta luoteeseen, Parman maakunnassa Emilia-Romagnan alueella Pohjois-Italiassa. Kaupunki on rakennettu Parmajoen varrelle.

### Ilmasto

Parmassa on Köppenin ilmastoluokituksen mukaan subtrooppinen kostea ilmasto. Vuoden keskilämpötila on noin 13 °C ja keskimääräinen sademäärä 840 millimetriä. Heinäkuu on lämpimin kuukausi. Silloin vuorokauden keskilämpötila on noin 23 °C. Viilein kuukausi on tammikuu, jolloin keskilämpötila on noin 1 °C. Sateisin kuukausi on marraskuu, jolloin sataa keskimäärin noin 100 millimetriä. Heinäkuu puolestaan on kuivin kuukausi. Silloin keskimääräinen sadanta on 46 millimetriä.

Historia
--------

Palazzo della Pilotta.
Roomalaiset perustivat Parman vuonna 183 eaa. Keskiajalla Parma kuului nimellisesti Pyhään saksalais-roomalaiseen keisarikuntaan, mutta sitä hallitsivat käytännössä sen omat piispat. Milano sai Parman hallintaansa vuonna 1346. Italialaissodissa kaupunki siirtyi Ranskan vallan alle vuosiksi 1500–1521 lukuun ottamatta vuosia 1512–1515, jolloin se oli Kirkkovaltion hallinnassa. Vuonna 1521 Parma päätyi taas Kirkkovaltion hallintaan.

Paavi Paavali III antoi Parman ja Piacenzan herttuakunnaksi aviottomalle pojalleen Pier Luigi Farneselle. Hänen jälkeläisensä hallitsivat kaupunkia 1545–1731. Suvun sammuttua Parman ja Piacenzan herttuakunta annettiin Bourbon-suvulle, ja se oli erillinen valtio vuonna 1861 virallisesti tapahtuneeseen Italian yhdistymiseen saakka, jolloin siitä tuli osa Italiaa.

Toisen maailmansodan aikana liittoutuneet pommittivat Parman kaupunkia laajasti.

Vuonna 2002 perustettu Euroopan elintarviketurvallisuusvirasto sijoitettiin Parmaan.

Talous
------

Parman talous on maatalouspainoitteista. Siellä on myös jonkin verran teollisuutta, jonka tuotteita ovat esimerkiksi koneet, lääkkeet, kengät ja lannoitteet.

Kaupunki on tärkeä Bolognan ja Milanon välisen liikenteen risteys niin raide- kuin tieliikenteelle.

Kulttuuri
---------

Parmassa sijaitsee *Teatro Regio*, kuuluisa oopperateatteri. Manieristinen taidemaalari Parmigianino on kotoisin kaupungista.

Kaupunki on kuuluisa *Parmigiano Reggianosta* eli parmesaanijuustosta ja parmankinkusta. Se on antanut myös nimensä elintarvikejätti Parmalatille.

Urheilu
-------

Jalkapalloseura Parma FC pelaa kaudella 2018–19 Serie A:ssa.

Lähteet
-------

1. ↑  Altitudini dei comuni tramite DEM *Italian kuntien pinta-alat ja korkeus merenpinnasta*. Istat - Istituto Nazionale di Statistica. Viitattu 25.5.2017. (italiaksi)
2. 1 2  Italy: Regions & Major Cities citypopulation.de:  Citypopulation. Viitattu 5.2.2019. (englanniksi) (saksaksi)
3. 1 2 3 4 5 6 7 8  Parma britannica.com:  Encyclopædia Britannica, Inc. Viitattu 5.2.2019.
4. ↑  Climate Parma climate-data.org:  Climate-Data.org. Viitattu 5.2.2019. (englanniksi)
5. ↑  Elin­tar­vi­ke­vi­ras­to ottaa en­sias­ke­lei­taan *Kaleva*.  19.10.2004. Viitattu 17.9.2015.

Aiheesta muualla
----------------

* Kuvia tai muita tiedostoja aiheesta **Parma** Wikimedia Commonsissa

Parman maakunta
Albareto | Bardi | Bedonia | Berceto | Bore | Borgo Val di Taro | Busseto | Calestano | Collecchio | Colorno | Compiano | Corniglio | Felino | Fidenza | Fontanellato | Fontevivo | Fornovo di Taro | Langhirano | Lesignano de’ Bagni | Medesano | Mezzani | Monchio delle Corti | Montechiarugolo | Neviano degli Arduini | Noceto | Palanzano | Parma | Pellegrino Parmense | Polesine Zibello | Roccabianca | Sala Baganza | Salsomaggiore Terme | San Secondo Parmense | Sissa Trecasali | Solignano | Soragna | Sorbolo | Terenzo | Tizzano Val Parma | Tornolo | Torrile | Traversetolo | Valmozzola | Varano de’ Melegari | Varsi